Il-Ministru Manwel Mallia żar dalgħodu l-istudios fejn qiegħda tiġi rrekordjata l-verżjoni l-ġdida tal-kanzunetta ‘Coming Home’.  Matul din iż-żjara huwa ltaqa’ mal-grupp ‘Firelight’ u għadda ftit tal-ħin jitkellem ma’ Richard Edwards, il-kantant ewlieni tal-grupp. Il-Ministru tkellem ukoll ma’ Manolito Galea u Elton Zarb, kif ukoll ma’ Arturo Pellegrini u Maurizio Campo li qegħdin jieħdu ħsieb il-verżjoni l-ġdida tal-kanzunetta. Kemm Pellegrini kif ukoll Campo spjegaw it-tibdiliet li qegħdin iwettqu fil-kanzunetta biex jagħtuha ħoss aktar professjonali li jintogħġob ma’ ħafna nies. Għalkemm il-kanzunetta għandha daqqa ta’ folk u country, huma ċerti li l-verżjoni l-ġdida se tintogħġob ħafna mill-ammiraturi tal-Eurovision. Wara li sema’ parti mill-verżjoni l-gdida ta’ ‘Coming Home’, il-Ministru ferħilhom tax-xogħol siewi li qegħdin jagħmlu biex pajjiżna jibgħat l-aqwa prodott possibbli għall-Eurovision ta’ din is-sena. Il-Ministru tkellem dwar l-importanti tal-mużika fi gżiritna u wera x-xewqa li l-produtturi tal-mużika lokali jwasslu leħinhom u xogħolhom lil hinn minn xtutna. Ma’ tvm.com.mt it-tekniċi Taljana Pellegrini u Campo spjegaw fid-dettall il-bidliet li qegħdin jagħmlu fil-kanzunetta “Coming Home”. Qalu li fil-preżent qegħdin jirreġistraw mill-ġdid l-istrumenti kollha li jinstemgħu fil-kanzunetta biex ir-recording ikun ta’ kwalità aktar għolja. Dan bil-għan li r-ritmu tal-kanzunetta jkollu l-ikbar impatt possibbli. Is-sound engineer Maurizio Campo spjeg li l-ewwel verżjoni hija totalment akustika. “Se nżommu din l-idea ta’ kanzunetta folk u country, iżda se nżiedu element ieħor ta’ modernità, b’ħoss aktar elettroniku biex ikollha idea aktar internazzjonali bħala sound”, qal Campo waqt li stqarr li se jżomm l-element folk tal-kanzunetta li fi kliemu hu sabiħ ħafna. Preżenti għal din il-laqgħa kien hemm ukoll il-Kap Eżekuttiv tal-PBS is-Sur Anton Attard li qiegħed imexxi il-proġett tal-kanzunetta Maltija għall-Eurovision Song Contest li se jsir f id-Danimarka f’Mejju li ġej.